# **ძირითადი მაკროეკონომიკური და ფისკალური პარამეტრები**

საქართველოს საბიუჯეტო კოდექსის 34-ე მუხლის მე-4 ნაწილის მოთხოვნათა გათვალისწინებით საქართველოს მთავრობა ყოველი წლის 1 ივნისამდე საქართველოს პარლამენტის კომიტეტებთან ძირითადი მონაცემების და მიმართულებების შეთანხმების მიზნით საქართველოს პარლამენტს წარუდგენს ინფორმაციას ძირითადი მაკროეკონომიკური პროგნოზების და სამინისტროების ძირითადი მიმართულებების შესახებ.

წარმოდგენილ მონაცემებში ასახულია 2024 წლის ფაქტიური მაჩვენებლები და 2025-2029 წლებში მაკროეკონომიკური და ფისკალური ცვლადების განახლებული საპროგნოზო მაჩვენებლები, რომელიც ეფუძნება 2025 წლის იანვარ-აპრილის ფაქტობრივ მაჩვენებლებსა და საშუალოვადიანი პერიოდის რისკებს. ორი წლის განმავლობაში ორნიშნა ეკონომიკური ზრდის შემდეგ 2023 წელს ქვეყანაში კვლავ მაღალი ეკონომიკური ზრდის ტემპი შენარჩუნდა და ზრდამ 7.8% შეადგინა, ხოლო 2024 წელს 9.4 პროცენტიანი ეკონომიკური ზრდა დაფიქსირდა. აღნიშნული ტენდენცია გრძელდება მიმდინარე წელსაც. რაც შეეხება მსოფლიოში მოსალოდნელ ეკონომიკურ ზრდას, არსებული გაურკვევლობიდან გამომდინარე, რაც განსაკუთრებით გამოწვეულია ტარიფების ზრდით და არსებული არაპროგნოზირებული გარემოთი, საერთაშორისო სავალუტო ფონდმა (სსფ) 2025 წლის აპრილში 0.5 პ.პ-ით შეამცირა მსოფლიო ეკონომიკური ზრდის პროგნოზი წინა წლის ოქტომბერთან შედარებით. დაახლოებით იგივე ნიშნულზეა საშუალოვადიანი ზრდის პროგნოზები. განახლებული პროგნოზების საფუძველზე, საქართველოს სავაჭრო პარტნიორების შეწონილმა ეკონომიკურმა ზრდამ 2025 წელს 3.9 პროცენტი შეადგინა, რაც 0.5 და 0.3 პროცენტული პუნქტით მეტია 2024 წლის აპრილისა და ოქტომბრის პროგნოზებთან შედარებით. 2025 წლისთვის საქართველოს ეკონომიკური ზრდა სსფ-ის მიხედვით შეფასდა 6.0 პროცენტით, რაც 0.7 პროცენტული პუნქტით მეტია 2024 წლის აპრილის შეფასებაზე, თუმცა შეესაბამება გასული წლის ოქტომბრის პროგნოზს. ეს ადასტურებს მოსალოდნელზე მაღალ ეკონომიკურ აქტივობას.

ამასთან, 2025 წლის იანვარ-აპრილის ფაქტობრივი მონაცემების ანალიზის შედეგად გამოიკვეთა, რომ:

* საბაზისო ზრდა უფრო მაღალი ტემპებით დაიწყო, ვიდრე 2024 წლის დეკემბრის პროგნოზით იყო ნავარაუდევი. წინასწარი მონაცემებით, 2025 წლის პირველი კვარტლის ზრდამ 9.3 პროცენტი შეადგინა;
* შენარჩუნდა ტურიზმიდან მიღებული შემოსავლების ზრდის მაჩვენებელი;
* წინასწარი შეფასებით, კვლავ გრძელდება კერძო ინვესტიციების ზრდა;
* გამკაცრებული მონეტარული პოლიტიკიდან გამოსვლის პარალელურად 2024 წლის გაზაფხულის შემდეგ განაკვეთი აღარ შემცირებულა შესაბამისად, ინფლაცია 2024 წელს მიზნობრივ დონეზე დაბლა დაფიქსირდა, ხოლო 2025 წლის იანვარ-აპრილში დაუბრუნდა მიზნობრივ დონეს და მის გარშემო მერყეობს;
* ინფლაციის მიზნობრივ მაჩვენებელთან ახლოს შენარჩუნებამ, რაც გარკვეულწილად საერთაშორისო ბაზარზე ფასების მზარდი ტენდენციისა და გლობალური მოთხოვნის შემცირებით არის გამოწვეული, ეროვნული ბანკის მხრიდან მონეტარული პოლიტიკის შენარჩუნება გამოიწვია და პოლიტიკის განაკვეთი 8 პროცენტზეა დაფიქსირებული.

გამოკვეთილი ტენდენციების გათვალისწინებით, 2025 წლის ეკონომიკური ზრდის პროგნოზი კვლავ 6 პროცენტზეა შენარჩუნებული, ხოლო ინფლაცია ისევ 3.2 პროცენტზეა პროგნოზირებული.

2026-2029 წლების საშუალოვადიანი გეგმების ნაწილში გათვალისწინებულია საქართველოს მთავრობის მიერ სხვადასხვა სამინისტროების კომპეტენციის ფარგლებში მიმდინარე პროგრამებისა და ქვეპროგრამების გაგრძელებისთვის საჭირო ხარჯების დაფინანსება, მათ შორის საინვესტიციო პროექტების განხორციელება.

არ იცვლება შემოსავლების და ხარჯების საპროგნოზო მაჩვენებელების აბსოლუტური მნიშვნელობები, თუმცა 2024 წლის საბაზისო ეფექტის გათვალისწინებით, მცირედით გაზრდილი ნომინალური მშპ-ს გამო, როგორც საგადასახადო შემოსავლების, ისე ხარჯების მშპ-სთან ფარდობის მაჩვენებლები უმნიშვნელოდ მცირდება, თუმცა ფისკალური პარამეტრები 2025 წლის ბოლოს არსებული პროგნოზების შესაბამისი ინდიკატორების დონეზე რჩება.

2025 წლისათვის, ფისკალური ჩარჩოს მიხედვით სახელმწიფოს ერთიანი ბიუჯეტის დეფიციტი კვლავ „ეკონომიკური თავისუფლების შესახებ“ საქართველოს ორგანული კანონით გათვალისწინებულ 3%-იან ნიშნულზე ქვემოთ დაფიქსირდება და 2.4% შეადგენს, 2026 წლისთვის კი 2.6%-მდე გაიზრდება, ხოლო 2028 წლისთვის კვლავ მცირდება და მშპ-ის 2.4%-ზე შენარჩუნდება.

ამ ეტაპზე წარმოდგენილია მაკროეკონომიკური და ფისკალური ჩარჩოს განვითარების საბაზო, პესიმისტური და ოპტიმისტური სცენარები. 2025 წელს ძირითადი მაჩვენებლების შესრულების გათვალისწინებით, შესაძლებელია საშუალოვადიანი ეკონომიკური და ფისკალური პარამეტრების ჩარჩო კვლავ დაკორექტირდეს, რასაც დაეფუძნება 2026-2029 წლების ქვეყნის ძირითადი მონაცემების და მიმართულებების დოკუმენტი.

# **მაკროეკონომიკური პოლიტიკის ამოცანები**

2021-2022 წლებში ორნიშნა ეკონომიკური ზრდისა და 2023 წელს დაფიქსირებული 7.8 პროცენტიანი ზრდის შემდეგ, 2024 წელს როგორც უარყოფითი, ისე - დადებითი შოკების პარალელურად ეკონომიკა კვლავ მნიშვნელოვნად გაიზარდა და 9.4 პროცენტი დაფიქსირდა. 2025 წლის ეკონომიკური ზრდის ტემპის პროგნოზი კი 6 პროცენტს შეადგენს.

აღსანიშნავია, რომ ეკონომიკური აღდგენის პროცესში დიდი როლი ითამაშა საგარეო სექტორის მნიშვნელოვანმა აღდგენამ, როდესაც ტურიზმიდან შემოსავალმა 2019 წლის ნიშნულს 2023 წელს უკვე 26 პროცენტით, ხოლო 2024 წელს 35 პროცენტით გადააჭარბა.

2024 წლის განმავლობაში კვლავ გაიზარდა კერძო ინვესტიციები და ტურიზმიდან მიღებული შემოსავლები, რამაც დადებითი წვლილი შეიტანა ეკონომიკურ აქტივობაში. აღნიშნულ წელს ეკონომიკური ზრდა ძირითადად განპირობებული იყო შემდეგი საქმიანობებით: ინფორმაცია და კომუნიკაცია; განათლება; სახელმწიფო მმართველობა და თავდაცვა; საბითუმო და საცალო ვაჭრობა.

რაც შეეხება 2025 წელს, ეკონომიკური ზრდა კვლავ გაგრძელდა. შედეგად, იანვარში 11.1%-იანი ზრდა დაფიქსირდა, თებერვალში ზრდამ 7.7% შეადგინა, ხოლო მარტში 9.0%-ზე დაფიქსირდა. საშუალოდ 2025 წლის პირველი კვარტლის ზრდამ 9.3 პროცენტი შეადგინა. წინასწარი შეფასებით აღნიშნულ ეკონომიკურ ზრდაში მნიშნელოვანი წვლილი შეიტანა შემდეგმა დარგებმა: ინფორმაცია და კომუნიკაცია; პროფესიული, სამეცნიერო და ტექნიკური საქმიანობები; საფინანსო და სადაზღვევო საქმიანობები; ტრანსპორტი და დასაწყობება; მშენებლობა.

რაც შეეხება დღგ-ის გადამხდელ საწარმოთა ბრუნვის მოცულობას, 2025 წლის მარტში 2024 წლის მარტთან შედარებით 10.8 პროცენტით გაიზარდა, რაც მიუთითებს, რომ ეკონომიკა კვლავ განაგრძობს ზრდას მაღალი ტემპებით და წლის განმავლობაში საშუალო წლიური 6.0 პროცენტიანი ზრდა საკმაოდ რეალისტური მაჩვენებელია.

2024 წელს ასევე გაიზარდა ექსპორტი. საქონლის მთლიანი ექსპორტის ზრდამ 2024 წელს 7.8 პროცენტი შეადგინა, ხოლო ადგილობრივი ექსპორტი გაიზარდა 5 პროცენტით. აღნიშნული ტრენდი გრძელდება 2025 წელსაც. მიმდინარე წლის იანვარ-აპრილის მონაცემებით, ადგილობრივი ექსპორტი 4.9 პროცენტით გაიზარდა, ხოლო მთლიანი ექსპორტი 14.2 პროცენტით, რაც ძირითადად რეექსპორტისა და ნედლეულის ზრდით არის გამოწვეული. რაც შეეხება ტურიზმიდან მიღებულ შემოსავალს, 2024 წელს 7.3 პროცენტით გაიზარდა 2023 წელთან მიმართებაში, ხოლო 2019 წლის შემოსავლების 135.4 პროცენტს გაუტოლდა. ტურიზმის გაუმჯობესება გრძელდება 2025 წელსაც და შემოსავლები ტურიზმიდან პირველი კვარტლის განმავლობაში დაახლოებით 2.3%-ით აღემატება 2024 წლის იმავე პერიოდის შემოსავლებს, ხოლო 2019 წლისას კი 42.8%-ით. ტურიზმიდან მიღებული შემოსავლების აღნიშნული ტენდენციის შენარჩუნება მოსალოდნელია მომდევნო თვეებშიც, რაც პროგნოზების პოზიტიურად გადახედვის შესაძლებლობას შექმნის.

ამასთან აღსანიშნავია, რომ მიმდინარე პერიოდში უკრაინაში არსებული ომის, რუსეთის მიმართ დაწესებული სანქციებისა და რეგიონსა და ქვეყანაში არსებული მდგომარეობის გათვალისწინებით, ასევე ტარიფებისა ზრდისა და მასთან დაკავშირებული გაურკვევლობიდან გამომდინარე, საშუალოვადიან პერიოდში კვლავ რჩება პროგნოზებთან დაკავშირებული გაურკვევლობები. თუმცა, საქართველოს მაკროეკონომიკური პარამეტრები არსებული ტენდენციების გათვალისწინებით უბრუნდება მიზნობრივ და წონასწორულ მაჩვენებლებს.

2024 წელს მნიშვნელოვნად შემცირებული ინფლაციის შემდეგ (1.1 პროცენტი), 2025 წლის იანვარ-აპრილის მდგომარეობით ინფლაცია მიზნობრივი მაჩვენებლის ირგვლივ არის. ინფლაციამ იანვარ-აპრილში საშუალოდ 2.8 პროცენტი შეადგინა, მათ შორის, აპრილის მაჩვენებელი 3.4 პროცენტი იყო. მოსალოდნელია, რომ 2024 წლისგან განსხვავებით, 2025 წელს ინფლაცია მიზნობრივ მაჩვენებელს დაუახლოვდება და 3.2 პროცენტი იქნება, ხოლო 2026-2029 წლებისთვის მიზნობრივ 3 პროცენტიან ნიშნულთან იქნება. ასევე გრძელვადიან წონასწორულ ნიშნულს უბრუნდება რეალური ეკონომიკის ზრდის ტემპიც, რომელიც 2026-2029 წლებში მოსალოდნელია, რომ 5 პროცენტის ფარგლებში იქნება, 2025 წელს მოსალოდნელი 6 პროცენტიანი ზრდის შემდეგ.

ზემოაღნიშნულის გათვალისწინებით, მიმდინარე პერიოდში ქვეყნის მაკროეკონომიკური პოლიტიკა მიმართული იქნება ეკონომიკის ზრდის ხელშეწყობისკენ, რათა საშუალოვადიან პერიოდში ქვეყნის განვითარების დონე დაუბრუნდეს პოტენციურ მაჩვენებელს და უზრუნველყოს მაკროეკონომიკური სტაბილურობა. აღნიშნულის მისაღწევად ძირითადი პრიორიტეტებია:

* ეკონომიკის სტაბილიზაცია და ეკონომიკური ზრდის მდგრადი და მაღალი ტემპის შენარჩუნება;
* სახელმწიფო ვალის ზომიერი კონსოლიდაცია და მდგრადი დონის შენარჩუნება;
* ინფლაციის დონის მიზნობრივ მაჩვენებელთან შენარჩუნება;
* საგარეო მოწყვლადობების შემცირება;
* საინვესტიციო გარემოს გაუმჯობესება.

# **საშუალოვადიანი მაკროეკონომიკური პროგნოზები**

 მიუხედავად იმისა, რომ იანვარ-აპრილში გამოკვეთილი ტენდენციები ყველა მიმართულებით ეკონომიკის მოსალოდნელზე მაღალ აქტივობასა და გაჯანსაღებაზე მიუთითებს, კვლავ გასათვალისწინებელია უკრაინაში არსებული ომი და რუსეთის მიმართ დაწესებული სანქციების შესაძლო გავლენა საქართველოზე, ასევე რეგიონში არსებული მდგომარეობა და ქვეყანაში მიმდინარე შიდა პოლიტიკური დაძაბულობა. მიმდინარე წლის პირველ კვარტალში დღგ-ის გადამხდელ საწარმოთა ბრუნვის მოცულობის ზრდა და ეკონომიკური ზრდის მაჩვენებლები მიუთითებს ეკონომიკის გაჯანსაღებულ მდგომარეობაზე, ამას ემატება ის ფაქტიც, რომ ტურისტული აქტივობა კვლავ მაღალია. არსებული გაურკვეველი გეოპოლიტიკური მდგომარეობისა და ქვეყანაში არსებული დაძაბულობის მიუხედავად, საბაზო სცენარი ეყრდნობა დაშვებას, რომ არსებული გაურკვევლობები და პოლიტიკური დაძაბულობა მნიშვნელოვნად არ აისახება ეკონომიკურ აქტივობაზე და აღნიშნული ეფექტები ნაწილობრივ დააბალანსებს ერთმანეთს. შესაბამისად, 2025 წელს ეკონომიკური ზრდა 6.0 პროცენტს შეადგენს, ეკონომიკური ზრდა საშუალოვადიან პერიოდში კი კვლავ 5 პროცენტის ფარგლებში იქნება.

### **საბაზისო სცენარი**

|  | **2022** | **2023** | **2024** | **2025** | **2026** | **2027** | **2028** | **2029** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 11.0 | 7.8 | 9.4 | 6.0 | 5.0 | 5.2 | 5.3 | 5.3 |
| ნომინალური მშპ (მლნ ლარი) | 72,860 | 80,883 | 91,892 | 100,330 | 108,507 | 117,574 | 127,520 | 138,307 |
| მშპ ერთ სულ მოსახლეზე (აშშ დოლარი) | 6,731 | 8,284 | 9,141 | 9,911 | 10,719 | 11,614 | 12,597 | 13,662 |
| სამომხმარებლო ფასების ინფლაცია(%, საშუალო პერიოდის განმავლობაში) | 11.9 | 2.5 | 1.1 | 3.2 | 3.0 | 3.0 | 3.0 | 3.0 |
| მიმდინარე ანგარიშის ბალანსი (პროცენტულად მშპ-თან) | -4.4 | -5.6 | -4.4 | -4.3 | -3.9 | -3.8 | -3.7 | -3.6 |

 ***მშპ***

საბაზისო სცენარში 2025 წელს ეკონომიკური ზრდის პროგნოზი 6.0 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 5.2 პროცენტის ფარგლებშია მოსალოდნელი. ამგვარი სცენარის პირობებში ეკონომიკა სტაბილურია და მდგრადად ვითარდება, მიუხედავად რეგიონში არსებული დაძაბულობისა და უკრაინაში არსებული ომისა.

***ფასები***

საქართველოს ეროვნული ბანკი ახორციელებს ინფლაციის თარგეთირების პოლიტიკას, რაც ითვალისწინებს ეკონომიკის განვითარების არსებული დონისთვის ოპტიმალური ინფლაციის განსაზღვრას და მის მიღწევას. საშუალოვადიანი პერიოდისთვის ინფლაციის მიზნობრივი მაჩვენებელი 3.0 პროცენტს შეადგენს.

აღსანიშნავია, რომ 2024 წელს ინფლაცია მიზნობრივ მაჩვენებელზე დაბალი იყო და 1.1 პროცენტი შეადგინა, რაც მკაცრი მონეტარული პოლიტიკისა და მსოფლიოში ნავთობსა და ნედლეულზე ფასების კლების შედეგია. საქართველოში გამკაცრებული მონეტარული პოლიტიკიდან ნელ-ნელა გამოსვლა დაწყებულია და ეროვნული ბანკის ბოლო მონეტარული პოლიტიკის გადაწყვეტილების მიხედვით, მომდევნო ნაბიჯები დამოკიდებული იქნება არსებული რისკების რეალიზაციაზე. თუმცა, არსებული პროგნოზების მიხედვით, მიმდინარე წლის განმავლობაში შესაძლებელია მონეტარული პოლიტიკის არსებულ დონეზე შენარჩუნება. აღნიშნულიდან გამომდინარე მოსალოდნელია, რომ 2025 წლისთვის საშუალოწლიური ინფლაცია 3.2 პროცენტზე დაფიქსირდეს. საშუალოვადიან პერიოდში კი ინფლაცია დაუბრუნდება მიზნობრივ მაჩვენებელს.

***მიმდინარე ანგარიშის ბალანსი***

2019 წელს დაფიქსირებული ისტორიულად ყველაზე დაბალი მაჩვენებლის შემდეგ, 2020 წელს მიმდინარე ანგარიშის დეფიციტი 12.4 პროცენტამდე გაიზარდა, თუმცა 2023-2024 წლებისთვის გაუმჯობესებული საგარეო პარამეტრების მეშვეობით დეფიციტმა უკვე ახალ, რეკორდულად მცირე მაჩვენებელს მიაღწია. 2024 წელს მიმდინარე ანგარიშის დეფიციტი წინა წელთან შედარებით 1.2 პროცენტული პუნქტით გაუმჯობესდა და 4.4 პროცენტს მიაღწია. აღნიშნული ძირითადად სავაჭრო ბალანსისა და პირველადი შემოსავლების გაუმჯობესებით იყო განპირობებული. როგორც 2025 წელს, ისე საშუალოვადიან პერიოდში გაუმჯობესების ტენდენციის განმსაზღვრელი ფაქტორები კვლავ იგივე რჩება. საშუალოვადიანი პროგნოზების მიხედვით, მიმდინარე ანგარიშის დეფიციტის გაუმჯობესებაზე დადებითად იმოქმედებს როგორც საქონლის, ისე - მომსახურების ბალანსები და ასევე პირველადი შემოსავლის ნაკლები უარყოფითი სალდო, მიუხედავად იმისა რომ მეორადი შემოსავლების (ტრანსფერების) მშპ-სთან ფარდობის მაჩვენებელი მცირდება. არსებული მაკროეკონომიკური პარამეტრებისა და საგარეო მაჩვენებლების გათვალისწინებით, მიმდინარე ანგარიშის დეფიციტი მცირდება და 4 პროცენტის ფარგლებში დასტაბილურდება.

**ოპტიმისტური სცენარი**

|  | **2022** | **2023** | **2024** | **2025** | **2026** | **2027** | **2028** | **2029** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 11.0 | 7.8 | 9.4 | 6.7 | 6.4 | 6.6 | 6.7 | 6.7 |
| ნომინალური მშპ (მლნ ლარი) | 72,860 | 80,883 | 91,892 | 101,483 | 112,297 | 124,497 | 138,152 | 153,305 |
| მშპ ერთ სულ მოსახლეზე (აშშ დოლარი) | 6,731 | 8,284 | 9,141 | 10,025 | 11,093 | 12,298 | 13,647 | 15,144 |
| სამომხმარებლო ფასების ინფლაცია (%, საშუალო პერიოდის განმავლობაში) | 11.9 | 2.5 | 1.1 | 3.7 | 4.0 | 4.0 | 4.0 | 4.0 |
| მიმდინარე ანგარიშის ბალანსი (პროცენტულად მშპ-თან) | -4.4% | -5.6% | -4.4% | -4.3% | -4.1% | -4.2% | -4.3% | -4.5% |

***მშპ***

ოპტიმისტურ სცენარში 2025 წელს ზრდის პროგნოზი 6.7 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 6.6 პროცენტის ფარგლებშია მოსალოდნელი. აღსანიშნავია, რომ 2025-2029 წლების ზრდა მუდმივად აღემატება საბაზისო სცენარის ზრდას, რაც მუდმივად პოზიტიურ შოკს გულისხმობს.

ოპტიმისტური სცენარის რეალიზება შესაძლებელია იმ შემთხვევაში, თუ გეოპოლიტიკური ვითარება არ მოახდენს მნიშვნელოვან უარყოფით გავლენას საქართველოს ეკონომიკაზე და კიდევ უფრო გაიზრდება როგორც ეკონომიკური აქტივობა, ასევე კიდევ უფრო გაუმჯობესდება ტურიზმი და საგარეო მოთხოვნა.

***ფასები***

ოპტიმისტური სცენარის პირობებში შენარჩუნდება მაღალი მოთხოვნა და შერბილებული მონეტარული პოლიტიკიდან გამომდინარე მოთხოვნის მხრიდან მოსალოდნელია ფასებზე ზეწოლის ზრდაც. ასეთ პირობებში საშუალოწლიური ინფლაცია 2025 წელს 3.7 პროცენტის დონეზეა მოსალოდნელი.

***მიმდინარე ანგარიშის ბალანსი***

მაღალი ერთობლივი მოთხოვნა ქმნის მოთხოვნას იმპორტზეც. ეკონომიკის ოპტიმისტური სცენარის განხორციელების შემთხვევაში მოსალოდნელია, რომ იმპორტზე მოთხოვნაც სწრაფად გაიზრდება. გამომდინარე იქიდან, რომ მოცულობით იმპორტი მნიშვნელოვნად აჭარბებს ექსპორტს, იმპორტის შედარებით ზომიერი პროცენტული ზრდაც კი, სავაჭრო ბალანსზე საწყის ეტაპზე უარყოფით გავლენას მოახდენს, მიუხედავად ექსპორტის სწრაფი ზრდისა. თუმცა, ნომინალური მშპ-ს ზრდის გამო, ოპტიმისტურ სცენარში მიმდინარე ანგარიშის დეფიციტი 2025 წელს 4.3%-ზე იქნება, საბაზისო სცენარის მსგავსად, ხოლო საშუალოვადიან პერიოდში 4-5 პროცენტის ფარგლებში იქნება.

### **პესიმისტური სცენარი**

 2025 წლის პირველი 4 თვის მონაცემებიდან გამომდინარე, ამგვარი სცენარის რეალიზება იმ შემთხვევაშია შესაძლებელი, თუ დარჩენილი პერიოდი საკმაოდ დაბალ ეკონომიკურ აქტივობას ექნება ადგილი. პესიმისტური სცენარით განვითარება შესაძლებელია იმ შემთხვევაში, თუ შემცირდება საგარეო მოთხოვნა და რეგიონში არსებული დაძაბულობა და ქვეყანაში მიმდინარე პოლიტიკური მოვლენები გავლენას იქონიებს ეკონომიკურ მდგომარეობაზე. ამასთან, მსოფლიოში არსებული გაზრდილი საპროცენტო განაკვეთები და მსოფლიო ფინანსური სიტემის შესაძლო პრობლემიდან მომდინარე ზეწოლაც უარყოფით გავლენას მოახდენს ქვეყანაში არსებულ ეკონომიკურ მდგომარეობაზე.

|  | **2022** | **2023** | **2024** | **2025** | **2026** | **2027** | **2028** | **2029** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 11.0 | 7.8 | 9.4 | 4.6 | 2.2 | 2.4 | 2.5 | 2.5 |
| ნომინალური მშპ (მლნ ლარი) | 72,860 | 80,883 | 91,892 | 98,525 | 102,706 | 107,275 | 112,155 | 117,259 |
| მშპ ერთ სულ მოსახლეზე (აშშ დოლარი) | 6,731 | 8,284 | 9,141 | 9,733 | 10,146 | 10,597 | 11,079 | 11,583 |
| სამომხმარებლო ფასების ინფლაცია (%, საშუალო პერიოდის განმავლობაში) | 11.9 | 2.5 | 1.1 | 2.7 | 2.0 | 2.0 | 2.0 | 2.0 |
| მიმდინარე ანგარიშის ბალანსი (პროცენტულად მშპ-თან) | -4.4 | -5.6 | -4.4 | -4.1 | -3.3 | -2.7 | -2.1 | -1.5 |

***მშპ***

პესიმისტურ სცენარში 2025 წელს ზრდის პროგნოზი 4.6 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 2.4 პროცენტის ფარგლებშია მოსალოდნელი.

***ფასები***

2024 წელს საშუალოწლიური ინფლაცია მიზნობრივ ინფლაციაზე დაბალ დონეზე დაფიქსირდა. 2025 წლის პირველი 4 თვის მონაცემებით, საშუალო ინფლაცია 2.8 პროცენტზეა და მიზნობრივის გარშემოა შენარჩუნებული. პესიმისტური სცენარის პირობებში, შემცირებული ეკონომიკური აქტივობის ფონზე მოსალოდნელია, რომ წლის მეორე ნახევარში ინფლაცია შედარებით დაბალ დონეზე დაფიქსირდეს. შესაბამისად, საშუალოწლიური ინფლაციის მაჩვენებელი 2.7 პროცენტს შეადგენს. საშუალოვადიან პერიოდში ინფლაცია მიზნობრივ მაჩვენებელზე ნაკლებია მოსალოდნელი და 2 პროცენტის ფარგლებში დაფიქსირდება.

***მიმდინარე ანგარიშის ბალანსი***

2024 წელს, პროგნოზირებულია მიმდინარე ანგარიშის დეფიციტი 4.1 პროცენტის დონეზე, ხოლო საშუალოვადიან პერიოდში, ტურიზმის აღდგენისა და საგარეო მოთხოვნის ზრდის გათვალისწინებით, მოსალოდნელია აღნიშნული მაჩვენებლის მშპ-ს 2 პროცენტზე დაბალ ნიშნულამდე შემცირება, საშუალოდ 2.4 პროცენტის ფარგლებში. 2024 წელს მიმდინარე ანგარიშის დეფიციტის საბაზისოსთან შედარებით დაბალ დონეზე დაფიქსირება ძირითადად გამოწვეულია შემცირებული ეკონომიკური აქტივობიდან გამომდინარე შემცირებული იმპორტით და გაუმჯობესებული საქონლის ბალანსით.

## **მთავრობის ვალი**

2022-2024 წლებში მაღალი ეკონომიკური ზრდის ტემპისა და ფისკალური კონსოლიდაციის საშუალებით მთავრობის ვალის მშპ-სთან ფარდობის მაჩვენებელი მნიშვნელოვნად შემცირდა და 2024 წლის ბოლოს მშპ-ს 36.1 პროცენტი შეადგინა. არსებული საბაზისო სცენარის მიხედვით, ვალი მცირედით კლებადი ტრენდით ხასიათდება და საშუალოვადიან პერიოდში დასტაბილურდება, მისი ფარდობითი მაჩვენებელი 2025 წლის ბოლოს კიდევ შემცირდება და 35.5 პროცენტს შეადგენს, ხოლო 2029 წლის ბოლოსთვის მისი 33.5 პროცენტამდე კლებაა მოსალოდნელი. პესიმისტური სცენარის განვითარების შემთხვევაში ვალის მოცულობამ საშუალოვადიან პერიოდში 40%-ს მიუახლოვდება, თუმცა არ გადააჭარბებს, ხოლო ოპტიმისტური სცენარის მიხედვით 2029 წლისათვის ვალის 30%-მდე შემცირებაა მოსალოდნელი.

## **ბიუჯეტის მაჩვენებლები**

2025 წლის ბიუჯეტი დაიგეგმა 2024 წლის ბოლოსთვის არსებული მაკროეკონომიკური და ფისკალური პარამეტრების პროგნოზების გათვალისწინებით. 2025 წელს ხარჯები მშპ-სთან მიმართებაში შეადგენს 23.0%-ს, რაც დეკემბრის საპროგნოზო მაჩვენებელთან შედარებით უმნიშვნელოდ შეიცვალა (2024 წლის დეკემბერში იყო მშპ-ს 23.2%) და აიხსნება იმით, რომ ადგილი არ ჰქონია ხარჯების კორექტირებას, თუმცა გარზდილია როგორც 2025 წლის, ასევე საშუალოვადიან პერიოდში ნომინალური მშპ-ს მაჩვენებელი. მოსალოდნელია, რომ აღნიშნული მაჩვენებელი საშუალოვადიან პერიოდში 23.2%-ის ფარგლებში შენარჩუნდეს და გარკვეული ნაწილის მიმართვა კვლავ მოხდეს ინფრასტრუქტურული პროექტებისთვის. თუმცა, საშუალოვადიან პერიოდში კაპიტალური ხარჯების 6-7 პროცენტის ფარგლებში შენარჩუნება კვლავ რჩება მნიშვნელოვან გამოწვევად, დაგეგმილი მსხვილი ინფრასტრუქტურული პროექტების ფონზე და საჭიროებს მუშაობის გაგრძელებას რესურსების შემდგომი მობილიზების მიზნით.

როგორც ოპტიმისტური, ისე - პესიმისტური სცენარის განვითარების შემთხვევაში არ არის მოსალოდნელი ფისკალური წესის დარღვევა და ერთიანი ბიუჯეტის დეფიციტი 3%-ზე ნაკლები ფიქსირდება.

## **ინფორმაცია მაკროეკონომიკური პროგნოზების ამსახველი ცხრილების შესახებ**

პროგნოზები მომზადებულია საერთაშორისო საფინანსო ინსტიტუტების მსგავსი ფორმითა და მეთოდოლოგიით. წარმოდგენილი ფორმატი მიახლოებულია საერთაშორისო სავალუტო ფონდის მიერ, ფინანსური პროგრამის მომზადებისას გამოყენებულ ფორმატთან, თუმცა პროგნოზის ფორმირებისას გათვალისწინებულია საქართველოში არსებული რეალური მდგომარეობა და გამოყენებული მეთოდოლოგია არ არის სხვა არსებული მთოდოლოგიის მექანიკური კოპირება.

სპეციალურ დანართში მოცემულია მაკროეკონომიკური პროგნოზის ამსახველი 7 ცხრილი (10 ფურცელი). პირველი ცხრილი არის ძირითადი ეკონომიკური და ფინანსური ინდიკატორების ნაკრები, ხოლო დანარჩენი 5 ცხრილი არის ნაერთი და სახელმმწიფოს ერთიანი ბიუჯეტების, ეროვნული ანგარიშებისა და სხვა სექტორების განვითარების ამსახველი საპროგნოზო მაჩვენებლები.

ძირითადი ეკონომიკური და ფინანსური ინდიკატორების ამსახველი ცხრილი 1 პირობითად გაყოფილია ორ ნაწილად. პირველ ნაწილში წარმოდგენილია ეკონომიკური ინდიკატორის ცვლილება წინა წელთან შედარებით (თუ ცხრილში სხვაგვარად არ არის მითითებული), ხოლო მეორე ნაწილში მოცემულია ეკონომიკური ინდიკატორების ფარდობითი სიდიდეები მთლიანი შიდა პროდუქტის მიმართ.

ცხრილი 1-ში მოცემულია ნომინალური და რეალური მთლიანი შიდა პროდუქტი (მშპ) და მათი პროცენტული ცვლილება წინა წელთან შედარებით, მშპ ერთ სულ მოსახლეზე, ქვეყანაში ინვესტიციების მოცულობა მიმდინარე ფასებში, სამომხმარებლო ფასების და მშპ-ს დეფლატორის პროცენტული ცვლილება. მოცემულია ნაერთი ბიუჯეტის შემოსავლებისა და ხარჯების პროცენტული ცვლილება წინა წელთან. აქვე გვაქვს ექსპორტისა და იმპორტის პროცენტული ცვლილებები და ფულის მასის აგრეგარების მოსალოდნელი ზრდა წინა წელთან შედარებით. ცხრილი მოიცავს ფულის მიმოქცევის სიჩქარის, ფულის მულტიპლიკატორის და ქვეყნის ოფიციალური საერთაშორისო რეზერვების საპროგნოზო მაჩვენებლებსაც. პირველ ნაწილშია მოცემული სესხებზე და დეპოზიტებზე საპროცენტო განაკვეთების საპროგნოზო მაჩვენებლებიც.

ცხრილის მეორე ნაწილში წარმოდგენილია ნაერთი ბიუჯეტის შემოსავლები, ხარჯები, საოპერაციო სალდო და მთლიანი სალდო პროცენტულად მშპ-სთან. სავაჭრო ბალანსი და მიმდინარე ანგარიშის დეფიციტი როგორც ტრანსფერების ჩათვლით, ისე მის გარეშე. ასევე, მთავრობის საშინაო და საგარეო ვალის შეფასების ინდიკატორები. კერძოდ, საშიანო და საგარეო ვალი პროცენტულად მშპ-ს მიმართ, საგარეო ვალი და ვალის მომსახურება პროცენტულად ექსპორტთან და ვალი ბიუჯეტის შემოსავლებთან.

მე-2 ცხრილში „ეროვნული ანგარიშები“ მოცემულია ე.წ. რეალური სექტორის განვითარების მაჩვენებლები. ამ ცხრილებში წარმოდგენილია მთლიანი შიდა პროდუქტის და მისი შემადგენელი კომპონენტების: მთავრობისა და კერძო სამომხმარებლო ხარჯების, ინვესტიციებისა და წმინდა ექსპორტის პროგნოზები, აქვე ნაჩვენებია მთლიანი ეროვნული პროდუქტის და მთლიანი ეროვნული და კერძო განკარგვადი შემოსავლების პროგნოზები. ამავე ცხრილებშია ნაჩვებები, დანაზოგებისა და ინვესტიციების დინამიკა. აღნიშნული მაჩვენებლები მოცემულია როგორც მიმდინარე ფასებში, ასევე რეალურ გამოხატულებაში (2001 წლის ფასებში) და პროცენტულად მშპ-ს მიმართ.

ამავე ცხრილში წარმოდგენილია სხვადასხვა საცნობარო ინფორმაცია, ისეთი როგორიცაა სამომხმარებლო ფასების ინდექსები (საშუალო პერიოდული და პერიოდის ბოლოსთვის), მშპ-ს დეფლატორი და ინფლაცია, პროცენტები სესხებზე და დეპოზიტებზე.

მე-3 ცხრილში ნაჩვენებია ნაერთი ბიუჯეტის პროგნოზები. ნაერთი ბიუჯეტი მოცემულია მილიონ ლარში და პროცენტულად მშპ-სთან. ცალკე მუხლებად არის ჩაშლილი ბიუჯეტის შემოსავლები, ხარჯები, არაფინანსური და ფინანსური აქტივების, ვალდებულებებისა და დეპოზიტზე არსებული ნაშთის ცვლილება. ამავე ცხრილში მოცემულია ისეთი მნიშვნელოვანი მაჩვენებლები, როგორიცაა საოპერაციო სალდო და ბიუჯეტის დეფიციტი, როგორც მილიონ ლარში, ასევე მშპ-ს პროცენტში.

ნაერთ ბიუჯეტთან ერთად მოცემულია სახელმწიფო ვალის და ვალის მომსახურების სხვადასხვა მაჩვენებელი, რომელთა ნაწილიც ასეევე მოცემულია პირველ ცხრილშიც.

მე-4 ცხრილში „საგადამხდელო ბალანსი“ მოცემულია საგარეო-ეკონომიკური ურთიერთობების ამსახველი ძირითადი მაჩვენებლები როგორც აშშ დოლარში,ისე პროცენტულად მშპ-ს მიმართ. ამ ცრილებში მოცემულია საქონლისა და მომსახურების ექსპორტი და იმპორტი, სავაჭრო და მომსახურების ბალანსი, საგარეო-ეკონომიკური ურთიერთობებიდან მიღებული წმინდა ფაქტორული შემოსავლები, წმინდა ტრანსფერები, მიმდინარე ანგარიშის ბალანსი, კაპიტალისა და ფინანსური ოპერაციები, ინფორმაცია უცხოური კაპიტალის მოძრაობის შესახებ და ოფიციალური საერთაშორისო რეზერვების ცვლილება.

მე-5 და მე-6 ცხრილები გვიჩვენებს მონეტარული სექტორის განვითარების დინამიკას. დეპოზიტური კორპორაციების მიმოხილვა გვიჩვენებს მთლიანად საბანკო სექტორს, მაშინ როდესაც (მისი მნიშვნელობიდან გამომდინარე) მე-6 ცხრილში ეროვნული ბანკი ცალკეა გამოყოფილი. წარმოდგენილი პროგნოზი არ არის ეროვნული ბანკის სამოქმედო გეგმა, თუმცა ეროვნული ბანკის გარეშე პროგნოზი იქნებოდა ფრაგმენტული და შეუძლებელი გახდებოდა საბანკო სისტემაზე სამთავრობო სექტორის შესაძლო არასასურველი გავლენის მონიტორინგი. საბანკო სექტორის მაჩვენებლების პროგნოზები მოცემულია როგორც ნომინალურ გამოხატულებაში, ასევე პროცენტული ცვლილება წინა წელთან და პროცენტულად მშპ-ს მიმართ. საბანკო სექტორისა და ეროვნული ბანკის მაჩვენებლებში მოცემულია საგარეო აქტივები და ვალდებულებები, საშინაო აქტივები, მათ შორის: მთავრობის, ბანკების და კერძო სექტორის დავალიანება და სხვა წმინდა აქტივები. აქვეა ნაჩვენები ფართო ფული, სარეზერვო ფული, მიმოქცევაში და ბანკებს გარეთ არსებული ნაღდი ფული, დეპოზიტები ეროვნულ და უცხურ ვალუტაში და სხვა მაჩვენებლები. ცხრილებში წარმოადგენილია მემორანდუმის მუხლები სადაცარის, ფულის მიმოქცევის სიჩქარე, ფულის მულტიპლიკატორი, მთლიანი საერთაშორისო რეზერვები როგორც აშშ დოლარში, ისე ერთი თვის საშუალო იმპორტის ჯერადი. წარმოდგენილია დეპოზიტების დოლარიზაციის კოეფიციენტი და კერძო (არასამთავრობო) სექტორის დაკრედიტების მაჩვენებელი.

მე-7 ცხრილში წარმოდგენილია სახელმწიფოს ერთიანი ბიუჯეტის პროგნოზები, რომელიც ასახავს საქართველოს საბიუჯეტო კოდექსით განსაზღვრული სახელმწიფო ერთიანი ბიუჯეტის პარამეტრებს, რაც მოიცავს ნაერთი ბიუჯეტის მაჩვენებლებს, საჯარო სამართლის იურიდიული პირების და არასამეწარმეო (არაკომერციული) იურიდიული პირების კანონმდებლობით ნებადართულ სხვა (საკუთარ) შემოსავლებთან ერთად, ასევე სამთავრობო სექტორისათვის მიკუთვნებული სახელმწიფო საწარმოების მონაცემებს[[1]](#footnote-1). სახელმწიფოს ერთიანი ბიუჯეტის მაჩვენებლები მოცემულია როგორც ნომინალური გამოხატულებაში, ასევე პროცენტულად მშპ-სთან. ამავე ცხრილში მოცემულია სახელმწიფოს ერთიანი ბიუჯეტის მთლიანი სალდო, რომელიც წარმოადგენს საბიუჯეტო კოდექსით განსაზღვრულ დეფიციტს, რომელთან მიმართებაშიც „ეკონომიკური თავისუფლების შესახებ“ საქართველოს ორგანული კანონით დადგენილია ზღვარი მშპ-თან (3%).

## **ფისკალური პარამეტრების ციკლურობა და ფისკალური პოლიტიკა**

ფისკალური პოლიტიკის შეფასების ერთ-ერთი მიდგომაა, განისაზღვროს მისი დისკრეციული ნაწილი და გაანალიზდეს, აღნიშნული ეკონომიკური ციკლების სხვადასხვა ეტაპზე (ციკლის შესაფასებლად გამოიყენება მიმდინარე მშპ-ს პოტენციური მშპ-დან გადახრის პროცენტული მაჩვენებელი - ე.წ. „გეპი“) რა გავლენას ახდენდა ეკონომიკის აქტივობაზე. ამისათვის საჭიროა არსებულ მონაცემებზე დაყრდნობით შემდეგი ნაბიჯების გადადგმა:

* განისაზღვროს ეკონომიკის ციკლის სიდიდე;
* ამის შემდგომ, ფისკალური პოლიტიკიდან გამოირიცხოს ციკლის გავლენა, რაც ციკლურად შესწორებული ფისკალური ინდიკატორების გამოთვლას გულისხმობს; და
* არსებული ციკლურად შესწორებული ინდიკატორების საფუძველზე შეფასდეს ე.წ. ფისკალური იმპულსი და გაანალიზდეს იგი ეკონომიკის ციკლთან მიმართებაში.

საქართველოს ფინანსთა სამინისტროს მიერ მშპ-ს „გეპი“ შეფასებულია ე.წ. კვარტალური პროგნოზირების მოდელის (Quarterly Projection Model, QPM) მეშვეობით[[2]](#footnote-2), სადაც ეკონომიკის პოტენციური დონე კობ-დუგლასის საწარმოო ფუნქციის საშუალებით განისაზღვრება, რომელიც დამოკიდებულია სამუშაო ძალაზე, კაპიტალის მოცულობასა და ფაქტორების ერთობლივ მწარმოებლობაზე, რომლებიც თავისთავად მიყვებიან თავიანთ პოტენციურ დონეებს. მოცემული ფაქტორების პოტენციური დონეების კობ-დუგალსის საწარმოო ფუნქციით გაერთიანების შედეგად ფასდება პოტენციური მშპ, ხოლო მშპ-ს გეპი კი წარმოადგენს რეალური მშპ-ს პროცენტულ გადახრას პოტენციური მშპ-დან.

შეფასებული „გეპის“ მეშვეობით ხდება ფისკალური პარამეტრების და საქართველოს შემთხვევაში ძირითადად შემოსავლების არსებული მონაცემებიდან ე.წ. ციკლური კომპონენტის გამოთვლა და ინდიკატორების ციკლურად შესწორება. თუ ეკონომიკა თავის პოტენციურ დონეზე მეტად ვითარდება და არსებობს მშპ-ს დადებითი „გეპი“, მიჩნეულია, რომ გადასახადების დისკრეციული ნაწილი არის ფაქტიურთან შედარებით მცირე და გადასახადები უნდა შესწორდეს შემცირების მიმართულებით (რადგან ციკლური ნაწილი გამოწვეული იყო ეკონომიკის პოზიციის გამო და არა დისკრეციული ფისკალური პოლიტიკის გამო) და პირიქით, თუ ეკონომიკაში არის მშპ-ს უარყოფითი „გეპი“, რეალური მონაცემები ზრდის მიმართულებით კორექტირდება.

ციკლურად შესწორებული პარამეტრების საშუალებით გამოითვლება ციკლურად შესწორებული ბალანსი და შესაბამისად ე.წ. ფისკალური პოზიცია, რომელიც ციკლურად შესწორებული ბიუჯეტია საპირისპირო ნიშნით. საბოლოო მიზანი კი არის ე.წ. ფისკალური იმპულსის გამოთვლა, რომელიც მიმდინარე და წინა წლის ფისკალურ პოზიციებს შორის სხვაობას წარმოადგენს. ფისკალური იმპულსის დასათვლელად გამოიყენება ე.წ. ციკლურად შესწორებული პირველადი ბალანსი, სადაც გაანგარიშებებისას ამოღებულია ხარჯებში არსებული როგორც შიდა, ისე გარე ვალის პროცენტის მომსახურება.

ყველაზე მარტივი მიდგომით ფისკალური იმპულსისა და მშპ-ს „გეპის“ კომბინაციით შესაძლებელია შეფასდეს ფისკალური პოლიტიკის ციკლურობა - იგი ანტიციკლურია თუ პროციკლური. ანტიციკლური ფისკალური პოლიტიკა გულისხმობს დადებით ფისკალურ იმპულსს უარყოფითი გეპის დროს და პირიქით, უარყოფით იმპულსს იმ შემთხვევაში, თუ მიმდინარე მშპ პოტენციურ დონეს აღემატება (დადებითი „გეპი“).

ამის გარდა, ფისკალური პოლიტიკის ზომის შეფასებისთვის შესაძლოა ე.წ. სტრუქტურული დეფიციტის დათვლაც, რომელიც ციკლურად შესწორებული ბიუჯეტიდან კიდევ გამორიცხავს ბიუჯეტზე მოქმედ როგორც დადებით, ისე უარყოფით ერთჯერად ეფექტებს, რომელთაც მომავალ წელს ადგილი ვერ ექნება. შესაბამისად, გაანგარიშებიდან ამოღებულია კოვიდზე გაწეული ხარჯები (რამაც სტრუქტურული დეფიციტი შეამცირა), ბანკების მოგების გადასახადის გაანგარიშების მეთოდოლოგიის ცვლილების შედეგად ბიუჯეტში შემოსული გადასახადის ერთჯერადი ეფექტი (რამაც სტრუქტურული დეფიციტი გაზარდა) და ევროკომისიის მეთოდოლოგიის მიდგომით პრივატიზაციიდან მიღებული შემოსავლები, რადგან კონკრეტული აქტივის პრივატიზაცია მხოლოდ ერთხელ ხდება (რამაც გაზარდა დეფიციტი).

**ცხრილი №11. სტრუქტურული ფისკალური ინდიკატორები**

| **დასახელება** | **2021** | **2022** | **2023** | **2024** | **2025** | **2026** | **2027** | **2028** | **2029** |
| --- | --- | --- | --- | --- | --- | --- | --- | --- | --- |
| რელური მშპ-ს ზრდა | 10.6% | 11.0% | 7.8% | 9.4% | 6.0% | 5.0% | 5.2% | 5.3% | 5.3% |
| პოტენციური მშპ-ს ზრდა | 4.6% | 5.3% | 8.0% | 8.4% | 6.7% | 5.7% | 5.6% | 5.3% | 5.3% |
| **მშპ-ს GAP** | **-4.2%** | **1.0%** | **0.8%** | **1.8%** | **1.1%** | **0.4%** | **0.0%** | **0.0%** | **0.0%** |
| ერთიანი ბიუჯეტის დეფიციტი | -6.3% | -2.2% | -2.2% | -2.3% | -2.4% | -2.6% | -2.6% | -2.5% | -2.4% |
| ერთიანი ბიუჯეტის პირველადი დეფიციტი | -4.9% | -1.1% | -0.7% | -0.7% | -0.7% | -0.8% | -0.9% | -0.9% | -0.8% |
| ციკლური კომპონენტი | -2.1% | 0.5% | 0.4% | 0.9% | 0.5% | 0.2% | 0.0% | 0.0% | 0.0% |
| ციკლურად შესწორებული ერთიანი ბიუჯეტის დეფიციტი | -4.2% | -2.7% | -2.6% | -3.2% | -3.0% | -2.7% | -2.6% | -2.5% | -2.4% |
| ციკლურად შესწორებული ერთიანი ბიუჯეტის პირველადი დეფიციტი | -2.8% | -1.6% | -1.1% | -1.5% | -1.2% | -1.0% | -0.9% | -0.9% | -0.8% |
| ერთჯერადი ფაქტორები | 2.8% | 0.1% | -0.6% | -0.8% | -0.5% | -0.3% | -0.3% | -0.2% | -0.2% |
|  პრივატიზაცია - | -0.7% | -0.7% | -0.6% | -0.6% | -0.5% | -0.3% | -0.3% | -0.2% | -0.2% |
|  COVID ხარჯები + | 3.5% | 0.8% | 0.0% | 0.0% | 0.0% | 0.0% | 0.0% | 0.0% | 0.0% |
|  ბანკების მოგება - | 0.0% | 0.0% | 0.0% | -0.2% | 0.0% | 0.0% | 0.0% | 0.0% | 0.0% |
| სტრუქტურული ერთიანი ბიუჯეტის დეფიციტი | -1.3% | -2.6% | -3.2% | -4.0% | -3.5% | -3.0% | -2.8% | -2.8% | -2.7% |
| სტრუქტურული ერთიანი ბიუჯეტის პირველადი დეფიციტი | 0.0% | -1.5% | -1.7% | -2.3% | -1.7% | -1.2% | -1.1% | -1.1% | -1.0% |
| **ფისკალური იმპულსი** | **0.5%** | **-1.2%** | **-0.5%** | **0.4%** | **-0.3%** | **-0.3%** | **-0.1%** | **0.0%** | **-0.1%** |

როგორც ცხრილიდან ჩანს, 2025-26 წლებში მშპ-ს დადებითი „გეპი“ შემცირდება თუმცა კვლავ დადებითი იქნება, ხოლო საშუალოვადიან პერიოდში იგი მნიშვნელოვნად მცირდება და განულდება.

გაანგარიშებები მომზადებულია სახელმწიფოს ერთიანი ბიუჯეტის ოპერაციებზე, რომლის დეფიციტიც არ უნდა იყოს 3 პროცენტზე მეტი, ფისკალური წესების მიხედვით.

აღნიშნული ცხრილის მიხედვით, ფისკალური პოლიტიკა ძირითადად ანტიციკლური ან ნეიტრალურია. კერძოდ, კოვიდის განმავლობაში და პოსტკოვიდური პერიოდის სწრაფად ცვალებადი ეკონომიკური აქტივობის შემდეგ, არსებული საშუალოვადიანი პროგნოზების მიხედვით, 2027-2029 წლებში, ფისკალური იმპულსი და მშპ-ს „გეპის“ მნიშვნელობები იმდენად მცირეა, რომ შეიძლება ითქვას, რომ ფისკალური პოლიტიკა ნეიტრალური იქნება და არ გამოიწვევს მშპ-ს „გეპის“ ზრდას ან კლებას.

1. აღნიშნული მონაცემები არ არის სრულყოფილი და ეყრდნობა სამთავრობო სექტორისადმი მიკუთვნებული სახელმწიფო საწარმოების მიერ მოწოდებულ ინფორმაციას. მონაცემები ეტაპობრივად დაზუსტდება აღნიშნული საწარმოების ხაზინის ანგარიშზე გადმოსვლის შემდეგ. [↑](#footnote-ref-1)
2. QPM მოდელის დაწვრილებითი აღწერა გამოქვეყნდება საქართველოს ფინანსთა სამინისტროს ვებ გვერდზე კვლევითი პუბლიკაციის სახით. [↑](#footnote-ref-2)